Aj slávnostný ceremoniál odovzdávania sošiek za to najlepšie v českom filmovom umení - Český lev poznačila kovidová pandémia. Odovzdávanie sošiek sa uskutočnilo v Dvořákovej sieni pražského Rudolfina bez divákov v auditóriu. Galavečer, ktorý autori poňali ako poctu zdravotníkom, moderoval Václav Kopta.
Najlepším filmom je Šarlatán režisérky Agnieszky Holland, ktorá získala aj ocenenie za najlepšiu réžiu. Ivan Trojan si odniesol ocenenie za najlepšieho herca v hlavnej úlohe a ďalšie dve sošky získala snímka za kameru a zvuk. Šarlatán už má na konte aj nomináciu na Oscara, kde sa dostal do užšieho výberu 15 filmov, ktoré sa uchádzajú o nominácie na najprestížnejšie filmové ocenenie v kategórii medzinárodných hraných filmov.
Sedem Českých levov si odniesla historická snímka Krajina v tieni režiséra Bohdana Slámu. Ocenenia získala v kategóriách najlepšia herečka v hlavnej a vedľajšej úlohe, za scenár, strih, hudbu, kostýmy a tiež za najlepší filmový plagát.
Najlepším dokumentárnym filmom sa stal film Barbory Chalupovej a Víta Klusáka V sieti, ktorý získal aj cenu filmových fanúšikov. Dokument bude mať v stredu 10. marca slovenskú televíznu premiéru na Dvojke RTVS.
Českého leva za mimoriadny prínos do českej kinematografie si odniesol režisér a scenárista Hynek Bočan.
Miniséria Herec režiséra Petra Bebjaka, ktorá vznikla v produkcii DNA, Českej televízie a RTVS, získala sošku v kategórii Najlepší televízny film nebo miniséria. V tejto kategórii sa o sošku uchádzali okrem minisérie Herec aj Štokholmský syndróm a Veterán. Herec sa o Českého leva uchádzal s nomináciami v siedmich kategóriách.
Z 28. ročníka Českého leva si sošku odniesli aj ďalší Slováci: kameraman Martin Štrba za film Šarlatán. Adriana Bartošová s kolegom René Stejskalom získala sošku v kategórii Najlepšie masky za celovečerný film Havel. Sošku za Najlepší televízny seriál Zradcovia si ako spoluautor odniesol Miro Šifra. Slovenským rodákom je aj Jakub Kudláč, ocenený za najlepšiu hudbu vo filme Krajina v tieni.
Držitelia ocenení Český lev za rok 2020:
- Najlepší celovečerný film: Šarlatán
- Najlepšia réžia: Agnieszka Holland - Šarlatán
- Najlepší dokumentárny film: V sieti
- Najlepšia herečka v hlavnej úlohe: Magdaléna Borová - Krajina v tieni
- Najlepší herec v hlavnej úlohe: Ivan Trojan - Šarlatán
- Najlepšia herečka vo vedľajšej úlohe: Petra Špalková - Krajina v tieni
- Najlepší herec vo vedľajšej úlohe: Jiří Mádl - Modelár
- Najlepší scenár: Ivan Arsenjev - Krajina v tieni
- Najlepšia kamera: Martin Štrba - Šarlatán
- Najlepší strih: Jan Daňhel - Krajina v tieni
- Najlepší zvuk: Radim Hladík jr. - Šarlatán
- Najlepšia hudba: Jakub Kudláč - Krajina v tieni
- Najlepšia scénografia: Martin Kurel - In memoriam - Mária Terézia II
- Najlepšie kostýmy: Zuzana Bambušek Krejzková - Krajina v tieni
- Najlepšie masky: Adriana Bartošová, René Stejskal - Havel
- Najlepší televízny film alebo miniséria: Herec
- Najlepší televízny seriál: Zradcovia
- Najlepší animovaný film: Farebný sen
- Najlepší krátky film: Anatómia českého odpoludnia
- Mimoriadny počin v oblasti audiovízie: seriál #martyisdead
- Cena Magnesia za najlepší študentský film: Adam Martinec - Anatómia českého odpoludnia
- Najlepší filmový plagát: Jan Poukar - Krajina v tieni
- Cena filmových fanúšikov: V sieti